BRATISLAVA - Pavol Rusko bol už niekoľkokrát vypovedať pred vyšetrovateľom. Včera pripustil, že ho mohlo odpočúvať nielen ministerstvo vnútra, ale aj Slovenská informačná služba. "Nech mi konečne niekto odpovie na to, ako sa do systému dostane telefonát bez toho, aby o tom kompetentní vedeli." Rusko hovorí, že kľúčové bude stanovisko výrobcu.
Generálny prokurátor včera zmenil dozorujúceho prokurátora nad celým prípadom a prípad presunul do Trenčína. Ruska to šokovalo. "Pripomína mi to časy, keď sa menili vyšetrovatelia dovtedy, kým sa nenašiel ten správny."
Generálny prokurátor Milan Hanzel včera pre SME povedal, že na základe jeho rozhodnutia od prvého januára dozorujú všetky trestné činy ozbrojených zložiek, a teda aj policajtov alebo príslušníkov SIS vojenskí prokurátori. "Vyššia vojenská prokuratúra má celorepublikovú pôsobnosť a sídli v Trenčíne," povedal.
Hanzel potvrdil, že od pondelka nepribudlo žiadne nové trestné oznámenie. Naposledy podal anonym trestné oznámenie na ministra vnútra preto, že mal 22. januára zasahovať do databázy odpočúvacieho zariadenia. Podľa hovorcu ministra vnútra Borisa Ažaltoviča vtedy len kontrolovali, či v systéme nie sú dáta o odpočutých rozhovoroch, ktoré si ministerstvo nevyžiadalo a ktoré im vo štvrtok a v piatok prišli. Neboli tam.
Riaditeľ SIS Vladimír Mitro podľa vedúceho jeho kancelárie Vladimíra Šimona už zbavil štyroch príslušníkov SIS mlčanlivosti, aby ich mohol vypočuť vyšetrovateľ. Najprv však Mitro celú dokumentáciu poskytne vo štvrtok výboru na kontrolu SIS, až potom vyšetrovateľom.
(mož)